Styrets faglige begrunnelse: 

Prisen for beste hoved- eller masteroppgave skrevet av en kvinnelig student tildeles Anita C. Gudmundsen for hovedoppgaven ”Forståelser av et teknologiutviklingssamarbeid – et bidrag til utvikling av refleksjonsteori”.

Oppgaven er en studie av et samarbeid mellom en prosjektgruppe ved Nasjonalt Senter for Telemedisin og en gruppe helsearbeidere ved Universitetssykehuset i Nord-Norge med tanke på å utvikle teknologi for telemedisinske løsninger. I oppgaven rekonstrueres og analyseres samarbeidsprosessen, og dermed avdekkes faktorer som hemmer og fremmer sektorovergripende samarbeid. Konklusjonen er at det aktuelle samarbeidet var mislykket, og et viktig formål med oppgaven er derfor å bidra til mulighetene for at slike samarbeid vil lykkes i fremtiden.

Forslagsstillerne understreker imidlertid at hovedoppgavens viktigste fortjeneste ligger i det metodologiske og i Gudmundsens evne til refleksjon omkring sin egen fremgangsmåte. Analysen beveger seg i tre steg, fra en hverdagsnær rekonstruksjon av aktørenes egne forståelser, via en avdekking av mønstre i de ulike partenes forståelser (rettere sagt. systematiske misforståelser), til  en teoristyrt tolkning. Forslagsstillerne skriver: ”Denne tredelte faseinndelingen er Gudmundsens egen oppfinnelse og et virkelig originalt og fruktbart bidrag til samfunnsvitenskapelig metodologi.” De konkluderer derfor med at oppgaven både har samfunnsmessig relevans og bidrar til fagets egen utvikling.
